SPALI แรลลี่ยาว! บวกอีก 3% นิวไฮรอบ 6 เดือน ส่งซิก Q3 แจ่ม โบรกเชียร์ซื้อเป้า 24 บ.     
SPALI แรลลี่ยาว! บวกอีก 3% นิวไฮรอบ 6 เดือน ส่งซิกงบไตรมาส 3/65 แจ่ม! โบรกฯคาดกำไร 2.6 พันล้าน โต 50% แนะซื้อเป้า 24 บาท     
SPALI แรลลี่ยาว! บวกอีก 3% นิวไฮรอบ 6 เดือน ส่งซิกงบไตรมาส 3/65 แจ่ม! โบรกฯคาดกำไร 2.6 พันล้าน โต 50% แนะซื้อเป้า 24 บาท     
2 พ.ย. 2565

ผู้สื่อข่าวรายงานว่า วันนี้(2 พ.ย.65) ราคาหุ้นบริษัท ศุภาลัย จำกัด (มหาชน) หรือ SPALI ณ เวลา  10:27 น. อยู่ที่ระดับ  21.50 บาท บวก 0.60 บาท หรือ 2.87% ราคาสูงสุด 21.80 บาท ราคาต่ำสุด 21.00 บาท ด้วยมูลค่าซื้อขาย 207.29 ล้านบาท ราคาหุ้นนิวไฮรอบ 6 เดือน โดยเทียบตั้งแต่หุ้นยืนที่ระดับ 21.90 บาท เมื่อวันที่ 5พ.ค.65

โดยก่อนหน้านี้ นายไตรเตชะ ตั้งมติธรรม กรรมการผู้จัดการ SPALI เปิดเผยกับ “ข่าวหุ้นธุรกิจ” ว่า แนวโน้มผลการดำเนินงานในช่วงไตรมาส 3/65 เป็นไปในทิศทางที่ดี ซึ่งบริษัทจะมีการประชุมคณะกรรมการบริษัทเพื่ออนุมัติงบไตรมาส 3/2565 ในวันที่ 8 พฤศจิกายน 2565 นี้
สำหรับในช่วงไตรมาส 4/65 บริษัทมีแผนเปิดตัวโครงการใหม่ จำนวน 11 โครงการ มูลค่าโครงการรวม 10,800 ล้านบาท แบ่งเป็นโครงการแนวราบ จำนวน 10 โครงการ และโครงการคอนโดมิเนียม จำนวน 1 โครงการ ซึ่งถือเป็นไตรมาสที่มีการเปิดตัวโครงการใหม่จำนวนมากที่สุดของปีนี้
ขณะที่ยอดโอนกรรมสิทธิ์ในช่วงไตรมาส 4/65 บริษัทเชื่อว่าจะยังคงดีต่อเนื่อง จากไตรมาส 3/2565 เนื่องจากยอดขายจากโครงการแนวราบ และโครงการคอนโดมิเนียมประเภทสร้างเสร็จพร้อมเข้าอยู่ (Ready to Move in) ทำได้ดีกว่าที่ได้คาดการณ์ไว้ ซึ่งหลังจากมีการขายก็สามารถโอนกรรมสิทธิ์ได้ทันดี จึงส่งผลบวกกับยอดโอนกรรมสิทธิ์ของบริษัทในช่วงที่ผ่านมา
ทั้งนี้ ณ ครึ่งปีแรกของปี 65 บริษัทมียอดขายรอโอน (Backlog) รวม 27,962 ล้านบาท โดยจะสามารถโอนกรรมสิทธิ์รับรู้รายได้อย่างต่อเนื่อง ดังนั้น บริษัทจึงเชื่อว่าในปี 65 ทั้งยอดขาย (Presale) และยอดโอนกรรมสิทธิ์จะเป็นไปในทิศทางบวก โดยยังคงเป้าหมายยอดขายในปีนี้ไว้ที่ 28,000 ล้านบาท พร้อมคงเป้าหมายยอดโอนกรรมสิทธิ์ในปีนี้ไว้ที่ 19,000 ล้านบาท
“ภาพรวมตลาดอสังหาริมทรัพย์ในช่วงครึ่งปีหลังของปีนี้ มีการชะลอตัวจากช่วงครึ่งปีแรกที่ผ่านมา เนื่องจากเกิดความกังวลต่าง ๆ รวมถึงเหตุการณ์น้ำท่วมทำให้ยอด Walk in (ผู้เข้าชมโครงการ) ในช่วงเดือนสิงหาคม-กันยายน ลดลง แต่ปัจจุบันก็กลับมาเป็นปกติแล้ว ขณะที่ในช่วงครึ่งปีแรกมียอด Pent Up Demand (ยอดความต้องการซื้อที่ถูกอั้น) ที่อั้นมาจาก 2 ปีก่อน เข้ามามาก จึงทำให้ภาพรวมในช่วงครึ่งปีหลังชะลอตัว” นายไตรเตชะ กล่าว
ด้านบริษัทหลักทรัพย์ เคจีไอ (ประเทศไทย) จำกัด (มหาชน) ระบุว่า ขณะนี้ได้แนะนำ “ซื้อ” หุ้น SPALI ประเมินราคาเป้าหมายไว้ที่ 24 บาทต่อหุ้น อิงจาก P/E ปี 2565 ที่ 7.9 เท่า โดยฝ่ายวิเคราะห์ได้คาดการณ์กำไรสุทธิในไตรมาส 3/2565 ไว้ที่ 2,600 ล้านบาท เติบโต 50% จากช่วงเดียวกันของปีก่อน และเติบโต 24% จากไตรมาสก่อน ซึ่งได้รับแรงหนุนหลักจากยอดโอนที่แข็งแกร่งจากทั้งโครงการแนวราบ และการเริ่มโอนกรรมสิทธิ์โครงการ Supalai City Resort จรัญ 91 ที่มียอดขายแล้ว 53% ของมูลค่าโครงการ 2,100 ล้านบาท
ทั้งนี้ หากกำไรในไตรมาส 3/2565 เป็นไปตามที่ได้คาดการณ์ไว้ จะส่งผลให้ในช่วง 9 เดือนของปี 2565 จะมีกำไรสุทธิที่ 5,800 ล้านบาท เพิ่มขึ้น 39% จากช่วงเดียวกันของปีก่อน คิดเป็น 83% ของประมาณการทั้งปี 2565 อยู่ที่ 6,996 ล้านบาท
ขณะที่บริษัทหลักทรัพย์ พาย จำกัด (มหาชน) ระบุว่า ขณะนี้ได้คงคำแนะนำ “ซื้อ” หุ้น SPALI กำหนดราคาเป้าหมายไว้ที่ 24 บาทต่อหุ้น อิง P/E ที่  6.8 เท่า โดยคำแนะนำ “ซื้อ” สะท้อนคาดการณ์กำไรที่แข็งแกร่งในปี 2565-2567 ที่ประมาณ 7,000 ล้านบาทต่อปี ประกอบกับแผนการเปิดตัวโครงการใหม่ที่สูงขึ้นในปี 2566 และอัตราผลตอบแทนเงินปันผลที่น่าดึงดูด 7.2-7.7%
ทั้งนี้ ฝ่ายวิเคราะห์ฯ ได้ประเมินกำไรสุทธิไตรมาส 3/2565 ไว้ที่ 2,180 ล้านบาท เพิ่มขึ้น 27% จากช่วงเดียวกันของปีก่อน และเพิ่มขึ้น 5% จากไตรมาสก่อน โดยได้แรงขับเคลื่อนจาก 1.การโอนแนวราบที่โตขึ้นจากช่วงเดียวกันของปีก่อน จากการเปิดโครงการที่สูงขึ้นในช่วง 9 เดือนแรก และ 2.การโอนคอนโดมิเนียมที่โตขึ้นจากไตรมาสก่อน หนุนจากโครงการศุภาลัย เวอเรนด้า รามคำแหง ที่มีการโอนมาอย่างต่อเนื่องตั้งแต่ปลายไตรมาส 2/2565 และโครงการ ศุภาลัย ซิตี้ รีสอร์ท จรัญ 91 ที่เริ่มโอนในไตรมาส 3/2565
สำหรับยอดขาย (Presale) ในไตรมาส 3/2565 อยู่ที่ 6,800 ล้านบาท เติบโต 50% จากช่วงเดียวกันของปีก่อน และลดลง 27% จากไตรมาสก่อน โดยการเติบโตจากช่วงเดียวกันของปีก่อนได้แรงหนุนจากฐานที่ต่ำ เพราะปิดแคมป์ก่อสร้างก่อนหน้านี้ ส่วนการที่ลดลงจากไตรมาสก่อน เป็นเพราะมูลค่าการเปิดโครงการที่ลดลงเหลือ 5,900 ล้านบาท ลดลง 39% จากไตรมาสก่อน ขณะที่ยอดขายสะสม 9 เดือนของปี 2565 เติบโต 43% จากช่วงเดียวกันของปีก่อน อยู่ที่ 25,000 ล้านบาท คิดเป็น 89% ของเป้าหมายทั้งปี